Pilisborosjenő Község Önkormányzata Képviselő-testületének

17/2017. (VI.30.) önkormányzati rendelet

a hivatali helyiségen valamint a hivatali munkaidőn kívüli anyakönyvi események engedélyezésének szabályairól és díjairól

Pilisborosjenő Község Önkormányzatának Képviselő-testülete az anyakönyvi eljárásról szóló 2010. évi I. törvény a 96 § a-b) pontjaiban kapott felhatalmazás alapján az Alaptörvény 32. cikk (1) a) pontjában meghatározott feladatkörében eljárva az alábbi rendeletet alkotja.

**1. A rendelet hatálya**

**1. §**

A rendelet hatálya Pilisborosjenő Község Önkormányzata közigazgatási területén megtartott házasságkötésekre (továbbiakban anyakönyvi esemény) terjed ki.

**2. Értelmező rendelkezések**

**2. §**

E rendelet alkalmazásában:

1. hivatali helyiség: a Pilisborosjenői Polgármesteri Hivatal székhelyén, a 2097 Pilisborosjenő, Fő út 16. szám alatt található épület helyisége,

2. hivatali munkaidőn kívüli anyakönyvi esemény: Pilisborosjenői Polgármesteri Hivatal dolgozóira irányadó munkarenden kívüli időben történő anyakönyvi esemény.

**3. A hivatali helyiségen kívüli és a hivatali munkaidőn kívüli anyakönyvi eseményekért fizetendő díjak, és az azzal összefüggő eljárás szabályai**

**3.§**

1. A hivatali helyiségen kívüli anyakönyvi esemény engedélyezését a bejelentkezési szándékkal egyidőben kell kérelmezni.
2. A hivatali helyiségen kívüli anyakönyvi esemény megtartása akkor engedélyezhető, ha a helyszínen az anyakönyvi esemény ünnepélyes és méltó körülmények között megtartható.
3. A hivatali helyszínen kívüli anyakönyvi események lebonyolításakor az anyakönyvi alapiratok biztonságos szállításáért és épségéért az anyakönyvvezető felel.
4. A hivatali helyiségen kívüli anyakönyvi esemény iránti kérelemhez csatolni kell a (7) bekezdésében meghatározott díj befizetését igazoló dokumentumot.
5. A kérelem elutasítása esetén a befizetett díjat a kérelmező részére 15 munkanapon belül vissza kell utalni.
6. Az anyakönyvi esemény elmaradása esetén, ha azt a felek a kitűzött időpontja előtt legalább 5 nappal bejelentik, a befizetett díjat 15 napon belül vissza kell utalni a befizető részére.
7. A hivatali helyiségen kívüli anyakönyvi esemény esetén 20.000 Ft/anyakönyvi esemény díjat kell megfizetni.
8. Hivatali helyiségen kívüli anyakönyvi eseményhez a felek kötelesek biztosítani a jogszabályban előírt feltételeket.
9. A hivatali helyiségen kívüli anyakönyvi esemény engedélyezése során figyelemmel kell lenni a hivatali helyiségbe előjegyzett anyakönyvi eseményekre, azok lebonyolítását a hivatali helyiségen kívüli anyakönyvi esemény nem veszélyeztetheti.
10. Mentesülnek a kérelmezők a (7) bekezdésben meghatározott díj megfizetése alól, ha valamelyikük mozgáskorlátozottsága, egészségi állapota, kora miatt különös erőfeszítés lenne számára az anyakönyvvezető hivatalos helyiségében történő megjelenés. E körülmény fennállását kérelmezők a kérelemben kötelesek megjelölni és hitelt érdemlően igazolni.

**4.§**

(1) A hivatali munkaidőn kívül történő anyakönyvi esemény esetén 30.000 Ft/anyakönyvi esemény díjat kell fizetni.

(2) A díj befizetését a bejelentési szándékkal egyidejűleg kell igazolni.

(3) A kérelem nem teljesíthetősége esetén a befizetett díjat a kérelmező részére 15 munkanapon belül vissza kell utalni.

(4) Az anyakönyvi esemény elmaradása esetén, ha azt a felek az anyakönyvi esemény kitűzött időpontja előtt legalább 5 nappal bejelentik, a befizetett díjat 15 napon belül vissza kell utalni a befizető részére.

(5) Amennyiben az anyakönyvi esemény a kérelmezők valamelyikének egészségi állapota miatt marad el, úgy a (4) bekezdésben foglalt határidőn kívüli bejelentés esetén is vissza kell fizetni a díjat, az elmaradás okának kérelmezők által történő hitelt érdemlő bizonyítását követő 15 napon belül.

**5.§**

1. Amennyiben az anyakönyvi eseményre hivatali munkaidőn kívül és hivatali helyiségen kívül kerül sor, az anyakönyvi eseményért 50.000 Ft/anyakönyvi esemény díjat kell fizetni.
2. A hivatali munkaidőn és hivatali helyiségen kívüli anyakönyvi eseményekért fizetendő díj megfizetésére, valamint visszafizetésére vonatkozóan a 3. és a 4. §-ok rendelkezéseiben foglaltak az irányadóak.

**4. Anyakönyvvezetőt közreműködéséért megillető juttatások**

**6.§**

(1) A hivatali helyiségen kívüli házasságkötésben közreműködő anyakönyvvezetőt – amennyiben a közreműködő anyakönyvvezető nem a közszolgálati tisztviselőkről szóló 2011. évi CXCIX törvényben meghatározott szabadidő kiadását kéri, - 10.000 Ft/anyakönyvi esemény illeti meg.

(2) A hivatali munkaidőn kívüli házasságkötésért,– amennyiben a közreműködő anyakönyvvezető nem a közszolgálati tisztviselőkről szóló 2011. évi CXCIX törvényben meghatározott szabadidő kiadását kéri, - eseményenként bruttó 15.000 Ft díjazás illeti meg.

(3) A hivatali helyiségen kívüli és hivatali munkaidőn kívüli házasságkötésben közreműködő anyakönyvvezetőt,– amennyiben a közreműködő anyakönyvvezető nem a közszolgálati tisztviselőkről szóló 2011. évi CXCIX törvényben meghatározott szabadidő kiadását kéri, - eseményenként bruttó 25.000 Ft díjazás illeti meg.

(4) Az anyakönyvvezető az anyakönyvi eseményeken való közreműködésről nyilvántartást vezet. A nyilvántartás tartalmazza az esemény helyét, időpontját, az esemény időtartamát, és egy megjegyzés rovatot, melyben fel kell tüntetni az anyakönyvi esemény megtörténtét, vagy elmaradásának tényét.

(5) Az anyakönyvvezetőnek az (1)-(3) bekezdések szerinti szabadidő biztosítása, vagy a díjazás igénybe vétele tárgyában történő választásáról nyilatkoznia kell.

.

(6) Az anyakönyvvezetőt megillető díjak a (4) bekezdés szerinti nyilvántartás szerinti igazolt teljesítés alapján – a tárgyhónapot követő hó 10-éig – kerülnek kifizetésre.

**5. Záró rendelkezések**

**7.§**

1. Ez a rendelet 2017. július 01-én lép hatályba, rendelkezéseit a hatálybalépését követően bejelentett anyakönyvi eseményekre kell alkalmazni.
2. Hatályát veszti Pilisborosjenő Község Önkormányzata Képviselő-testületének a hivatali helyiségen kívüli és a hivatali munkaidőn kívül történő házasságkötés engedélyezésének szabályairól és díjairól szóló 13/2011. (IX.7.)önkormányzati rendelet, valamint az annak módosításról szóló 23/2014. (XII.18.) önkormányzati rendelet.

Pilisborosjenő, 2017. június 30.

 Küller János Dr. Szabó József Zoltán

 polgármester jegyző